രാജ്യസഭയില് നടന്നത് ആസൂത്രിത ആക്രമണം: എളമരം കരീം താന് അടക്കമുള്ള പ്രതിപക്ഷ എംപിമാര് രാജ്യസഭ ചേംബറില് ആഗസ്ത് 11നു ശാരീരിക ആക്രമണത്തിനു വിധേയരായ സംഭവത്തെക്കുറിച്ച് അടിയന്തര അന്വേഷണം നടത്തി കുറ്റക്കാരുടെ പേരില് കര്ശന നടപടി സ്വീകരിക്കണമെന്ന് ആവശ്യപ്പെട്ട് സിപിഐ എം രാജ്യസഭകക്ഷി നേതാവ് എളമരം കരീം രാജ്യസഭ സെക്രട്ടറി ജനറലിനു കത്ത് നല്കി. ക്രൂരമായ രീതിയില് ബലംപ്രയോഗിച്ചാണ് മാര്ഷല്മാര് എംപിമാരെ തടഞ്ഞത്. ചെയര്മാനോട് സംസാരിക്കാന് അദ്ദേഹത്തിന്റെ ചേംബറിലേയ്ക്ക് പോകാന് ശ്രമിച്ച തന്നെ പിടിച്ചുവലിച്ച് തള്ളി. ഇതിനിടെ നെഞ്ചില് ശക്തമായ ഇടിയേറ്റതിനെ തുടര്ന്ന് ഇപ്പോഴും ശാരീരിക അസ്വാസ്ഥ്യവും ശ്വാസംമുട്ടലും അനുഭവപ്പെടുന്നു. തന്നെ ആക്രമിച്ച മാല്ഷലിനെ കണ്ടാല് അറിയാംഎളമരം കരീം കത്തില് പറഞ്ഞു. ഇന്ത്യന് പാര്ലമെന്റിന്റെ ചരിത്രത്തില് മുമ്ബൊരിക്കലും ഉണ്ടാകാത്ത സംഭവമാണ് നടന്നത്. പ്രതിഷേധവും തര്ക്കവും പരിഹരിക്കേണ്ടത് ഭരണപക്ഷവും പ്രതിപക്ഷവും തമ്മിലുള്ള ചര്ച്ച വഴിയാണ്. വനിതകള് അടക്കമുള്ള പ്രതിപക്ഷ എംപിമാരെ ശാരീരികമായി ആക്രമിക്കാന് സുരക്ഷ ഉദ്യോഗസ്ഥരെ നിയമിച്ചത് ഇതാദ്യമായാണ്. മാര്ഷല്മാരുടെ വേഷത്തില് പുറത്തുനിന്ന് കൊണ്ടുവന്നവരാണ് ചേംബറില് ഉണ്ടായിരുന്ന സുരക്ഷ ഉദ്യോഗസ്ഥരെന്ന് സംശയിക്കുന്നു. പാര്ലമെന്റ് മന്ദിരത്തിലോ രാജ്യസഭ ചേംബറിലോ സാധാരണ ഇവരെ കണ്ടിട്ടില്ല. മാര്ഷല്മാരെ മുന്കൂട്ടി ചേംബറില് നിയോഗിച്ചത് പ്രതിഷേധിക്കുന്ന എംപിമാരെ ഉപദ്രവിക്കാന് മുമ്ബേ ആസൂത്രണം ചെയ്തതിനെ തുടര്ന്നാണെന്ന് വ്യക്തമാണ്. സഭയില് നടന്നതിന്റെ ഭാഗിക ദൃശ്യങ്ങള് മാത്രമാണ് സംഭവങ്ങള് വളച്ചൊടിക്കാനും ജനങ്ങളെ തെറ്റിദ്ധരിപ്പിക്കാനും കേന്ദ്രമന്ത്രിമാര് കഴിഞ്ഞദിവസം പുറത്തുവിട്ടത്. താന് അടക്കമുള്ള പ്രതിപക്ഷ അംഗങ്ങളുടെ പേരില് വ്യാജമായ ആരോപണങ്ങള് ഉന്നയിച്ച് പരാതികള് നല്കുന്നു. സംഭവസമയത്തെ ദൃശ്യങ്ങള് രാജ്യസഭ ടിവി സംപ്രേഷണം ചെയ്തിട്ടില്ല. ഈ സാഹചര്യത്തില്, ആഗസ്ത് 11നു ജനറല് ഇന്ഷ്വറന്സ് ബില് സഭയില് അവതരിപ്പിക്കാന് തുടങ്ങിയതു മുതലുള്ള ദൃശ്യങ്ങളുടെ പകര്പ്പ് കൈമാറണമെന്ന് എളമരം കരീം കത്തില് ആവശ്യപ്പെട്ടു. കൈരളി ഓണ്ലൈന് വാര്ത്തകള് വാട്സ്ആപ്ഗ്രൂപ്പിലും ലഭ്യമാണ്. വാട്സ്ആപ് ഗ്രൂപ്പില് അംഗമാകാന് ഈ ലിങ്കില് ക്ലിക്ക് ചെയ്യുക.